《送弟赴省》
宋代·萧崱

河南萧氏粲文物，鹤在九皋无数鸣。
小山羽翮日绚练，胆气也作虹霓横。
挂冠亭后冷如水，旧毡半是蛛丝萦。
恩袍谩官直斋老，书院误身吟院史。
凤楼好手乃有弟，铁声铮铮亦妙器。
乡里浪传轻薄名，儿曹岂知渠大意。
惠子五车稷下困，仲连一箭聊城至。
博悬於投呼得卢，莫以蔡齐故第二。
圣朝新数中兴年，进士蜕骨秋风蝉。
梅花魁春导人去，竹叶鏖寒浇客眠。
天方坐我茅三椽，留眼送尔宜鸿前。
因行西湖叫和靖，为言诗苦剩狂颠。

作者简介：萧崱，字则山，号大山，临江军新喻（今江西新馀）人。泰来兄。理宗绍定五年（一二三二）进士。以史馆校勘迁武学博士，进太府丞。有《大山集》，已佚。明嘉靖《临江府志》卷六有传。